ܘܲܪܲܩܬܵܐ ܕܡܲܘܕܥܵܢܘܼܬܵܐ

ܣܢܲܕܬܵܐ ܙܘܼܙܵܢܵܝܬܵܐ ܕܡܲܦܠܸܚܵܢܹܐ ܡܵܨܝܼ ܕܩܲܒܠܝܼܠܵܗ

ܓܲܙܵܐ ܕܗܲܝܲܪܬܵܐ ܕܡܲܦܠܸܚܵܢܘܼܬܵܐ (Employment Assistance Fund (EAF)) ܟܹܐ ܡܲܩܪܸܒ݂ ܣܢܲܕܬܵܐ ܙܘܼܙܵܢܵܝܬܵܐ ܩܵܐ ܐ݇ܢܵܫܹܐ ܕܐܝܼܬܠܗܘܿܢ ܚܕܵܐ ܡܥܲܘܟܘܼܬܵܐ، ܐܵܘ ܩܵܐ ܡܲܦܠܸܚܵܢܲܝܗܝ، ܗܵܕܟ݂ܵܐ ܕܐܵܢܝܼ ܡܵܨܝܼ ܕܙܵܒ݂ܢܝܼ ܚܲܕ ܣܸܕܪܵܐ ܕܫܘܼܚܠܵܦܹܐ ܘܕܡܵܐܢܹܐ ܘܕܚܸܠܡܲܬܹܐ ܕܐ݇ܣܝܼܪܹܐ ܝܢܵܐ ܒܦܘܼܠܚܵܢܵܐ.

ܢܝܼܫܵܐ ܕܓܲܙܵܐ ܝܼܠܹܗ ܠܗܲܝܘܼܪܹܐ ܩܵܐ ܐ݇ܢܵܫܹܐ ܕܐܝܼܬܠܗܘܿܢ ܚܕܵܐ ܡܥܲܘܟܘܼܬܵܐ ܘܕܦܠܵܚܵܐ ܝܢܵܐ، ܘܐܵܦ ܠܗܲܝܘܼܪܹܐ ܩܵܐ ܐܵܢܝܼ ܕܣܢܝܼܩܹܐ ܝܢܵܐ ܠܗܲܝܲܪܬܵܐ ܒܡܲܫܲܟ݂ܚܬܵܐ ܕܦܘܼܠܚܵܢܵܐ ܘܒܗܲܕܲܪܬܲܝܗܝ ܩܵܐ ܕܫܲܪܝܼ ܦܠܵܚܵܐ.

ܛܘܼܦ݇ܣܹܐ ܕܢܝܼܫܹܐ ܕܒܘܼܬ ܕܝܼܲܝܗܝ ܚܘܼܪܙܵܐ ܕ EAFܟܹܐ ܦܵܝܸܫ ܡܘܼܦܠܸܚܵܐ ܒܸܚܒ݂ܵܫܵܐ ܝܢܵܐ:

* ܫܘܼܚܠܵܦܹܐ ܓܵܘ ܕܘܼܟܵܐ ܕܦܘܼܠܚܵܢܵܐ ܘܡܵܐܢܹܐ، ܐܲܝܟ݂ ܬܸܩܢܘܿܠܘܿܓ݂ܝܼܵܐ ܡܗܲܝܸܪܵܢܬܵܐ، ܡܵܐܢܹܐ ܐܸܠܸܩܬܪܘܿܢܵܝܹܐ ܘܕܝܵܗܒ݂ܫܩܵܠܵܐ؛
* ܬܘܼܩܵܢܹܐ ܕܬܸܩܢܘܿܠܘܿܓ݂ܝܼܵܐ ܕܝܵܗܒ݂ܫܩܵܠܵܐ؛
* ܬܘܼܪܓܵܡܵܐ ܒܠܸܫܵܢܵܐ ܕܐܘܿܣܠܵܢ (Auslan - ܠܸܫܵܢܵܐ ܐܘܿܣܬܪܵܠܝܵܝܵܐ ܕܪܘܼܫܡܹܐ)؛
* ܚܘܼܪܙܹܐ ܕܟܘܿܡܦܝܘܿܬܵܪ ܘܚܘܼܕܵܬܹܐ ܕܚܘܼܪܙܹܐ ܕܟܘܿܡܦܝܘܿܬܵܪ؛
* ܬܘܼܪܵܨܹܐ ܓܘܼܫܡܵܢܵܝܹܐ ܓܵܘ ܕܘܼܟܵܐ ܕܦܘܼܠܚܵܢܵܐ؛
* ܫܘܼܚܠܵܦܹܐ ܓܵܘ ܐܘܿܬܡܘܿܒܵܝܠܹܐ ܕܦܘܼܠܚܵܢܵܐ؛
* ܬܘܼܠܡܵܕܵܐ ܠܡܲܙܝܘܼܕܘܿܗ ܦܲܪܡܵܝܬܵܐ ܒܘܼܬ ܣܢܝܼܩܘܼܝܵܬܹܐ ܕܐ݇ܢܵܫܹܐ ܕܚܲܪܫܹܐ (ܟܲܪܹܐ) ܝܢܵܐ؛
* ܬܘܼܠܡܵܕܵܐ ܠܡܲܙܝܘܼܕܘܿܗ ܒܵܠܲܕܬܘܼܬܵܐ ܒܘܼܬ ܡܥܲܘܟܘܼܬܵܐ؛ ܘ
* ܚܸܠܡܲܬܹܐ ܕܣܢܲܕܬܵܐ ܡܘܼܩܪܸܒ݂ܹܐ ܒܝܲܕ ܚܲܒܝܼܪܹܐ ܕܐ݇ܣܝܼܪܹܐ ܝܢܵܐ ܒܦܘܼܠܚܵܢܵܐ ܩܵܐ ܐܵܢܝܼ ܦܲܠܵܚܹܐ ܕܐܝܼܬܠܗܘܿܢ ܡܲܪܥܹܐ ܕܗܵܘܢܵܐ ܐܵܘ ܫܓ݂ܘܼܫܝܹܐ ܕܝܘܼܠܦܵܢܵܐ.

ܒܘܼܨܵܪܹܐ ܕܡܘܼܥܵܫܹܐ

ܒܘܼܨܵܪܹܐ ܕܡܘܼܥܵܫܹܐ ܟܹܐ ܦܵܝܫܝܼ ܝܗܝܼܒ݂ܹܐ ܩܵܐ ܡܲܦܠܸܚܵܢܹܐ ܒܢܝܼܫܵܐ ܠܚܲܦܘܼܛܲܝܗܝ ܩܵܐ ܕܝܵܗܒ݂ܝܼ ܦܘܼܠܚܵܢܵܐ ܠܵܐ ܡܸܬܟܲܠܝܵܢܵܐ ܩܵܐ ܐ݇ܢܵܫܹܐ ܕܐܝܼܬܠܗܘܿܢ ܡܥܲܘܟܘܼܬܵܐ ܘܩܵܐ ܐ݇ܢܵܫܹܐ ܒܘܼܫ ܓܘܼܪܹܐ ܒܫܸܢܹܐ.

ܐܸܢ ܐܲܚܬܘܿܢ ܚܲܕ ܡܲܦܠܸܚܵܢܵܐ ܝܬܘܿܢ، ܒܲܠܟܵܐ ܕܗܵܘܝܼܬܘܿܢ ܠܚܝܼܡܹܐ ܕܩܲܒܠܝܼܬܘܿܢ ܗܲܝܲܪܬܵܐ ܙܘܼܙܵܢܵܝܬܵܐ ܒܢܝܼܫܵܐ ܠܸܣܢܵܕܘܿܗ ܡܲܦܠܲܚܬܵܐ ܕܚܲܕ ܦܲܪܨܘܿܦܵܐ ܕܐܝܼܬܠܹܗ ܚܕܵܐ ܡܥܲܘܟܘܼܬܵܐ ܒܐܘܼܪܚܵܐ ܕܐܸܣܟܹܝܡܵܐ ܕܒܘܼܨܵܪܹܐ ܕܡܘܼܥܵܫܹܐ ܕܚܸܠܡܲܬܹܐ ܕܡܲܦܠܸܚܵܢܘܼܬܵܐ ܩܵܐ ܐ݇ܢܵܫܹܐ ܕܐܝܼܬܠܗܘܿܢ ܡܥܲܘܟܘܼܬܵܐ
 (Disability Employment Services (DES) Wage Subsidy Scheme)، ܐܵܘ ܒܐܘܼܪܚܵܐ ܕܐܸܣܟܹܝܡܵܐ ܕܫܘܼܪܵܝܵܐ ܡܸܢ݇ܕܪܹܫ ܩܵܐ ܦܲܠܵܚܹܐ ܒܘܼܫ ܓܘܼܪܹܐ ܒܫܸܢܹܐ (Restart for Mature Workers).

ܠܹܝܠܵܦܵܐ ܒܘܼܫ ܙܵܘܕܵܐ ܒܘܼܬ ܚܘܼܪܙܵܐ ܕ EAFܐܵܘ ܒܘܼܬ ܒܘܼܨܵܪܹܐ ܕܡܘܼܥܵܫܹܐ، ܪ݇ܚܘܿܫܘܼܢ ܠܫܵܘܦܵܐ www.jobaccess.gov.au ܐܵܘ ܗܲܡܙܸܡܘܿܢ ܥܲܡ ܚܲܕ ܡܵܠܘܿܟ݂ܵܐ ܕ JobAccessܥܲܠ ܬܹܠܝܼܦܘܿܢ ܡܸܢܝܵܢܵܐ
1800 464 800 – ܒܸܕ ܦܵܪܥܝܼܬܘܿܢ ܩܵܐ ܩܪܵܝܵܬܹܐ ܕܡܸܢ ܬܹܠܝܼܦܘܿܢܹܐ ܡܸܫܬܲܢܝܵܢܹܐ (ܡܘܿܒܵܝܠ).